Eg Neoprocess.

Eg Neoprocess er en Nordjysk virksomhed der beskæftiger med ERP-systemer, og platformen de arbejder på er primært Microsoft AX. Deres projekter spænder over alt fra 100 timer og op til 10000 timer. På nogle af de største projekter kan der være op til 180 involverede personer. Virksomheden anvender sin egen variant af Scrum, de kalder Accelerate. Denne har mange elementer fra agil udvikling og de har udarbejdet dokumentation, der i korte træk forklarer om metoden : <http://eg.dk/media/1610942/egneo_accelerate_brochure2012.pdf>

De arbejder i kraft af Accelerate metoden med følgende elementer fra Scrum : Productback Log, Sprint Backlog, Sprints og Daily Scrum. Deres sprints er timeboxed, og varer en uge, som en fast tidsramme de altid holder sig til. De mener, at en uge er den mest optimale længde for sprints. De kører deres sprints efter en bestemt cyklus. De første to sprints bruger de udelukkende på design. I de efterfølgende to sprints udvikler de så de features, som der er designet i de to forgående sprints.

Derudover arbejder de med at have en minikontrakt for hvert sprint.

Nogle af deres teams har Scrum Master, andre teams tager bare opgaver ind, og arbejder uden en Scrum Master. Dette afhænger af opgaven. Selvom de forsøger at arbejde efter Scrum, er der nogle praktiske arbejdsforhold, der er svære for dem at håndtere. EG NeoProcess er i den situation, at deres udviklere og konsulenter, er spredt ud over mange fysiske adresser, selvom de arbejder på det samme projekt, hvilket egentligt strider mod et af de grundlæggende principper i Scrum.

Scrum foreskriver nemlig, at man som team er det der kaldes 'co-located', hvilket vil sige, at man sidder i det samme fysiske lokale. For at omgås dette problem, med at Team Members er spredt ud over fysiske lokationer, har de udviklet et sharepoint website, hvor de kan tilgå et digitalt Scrum Board. Her kan de flytte tasks mellem de forskellige kolonner på Scrum Boardet. Samtidig har de mulighed for videokonferencer. De kan også anvende systemet til, at auto generere Burn Down Chart ud fra de data der allerede ligger på et sprint. Når de eksempelvis flytter en task fra en kolonne til en ny, sker der en masse registreringer længere nede i systemet.

Virksomheden nævner også, at de engang kørte efter et princip om, at en fejl fundet i et sprint, blev til en task i et nyt sprint. Dette viste sig at være meget uhensigtsmæssigt, da der på denne måde blev genereret for mange uafsuttede tasks. Ved interviewet fortæller virksomheden også, at mange af deres kunder initierende gerne vil prøve de agile metoder, men at det er ofte som om de ikke tør, når de hører, hvordan projektet egentligt skal køre. Sammenfattende fortæller de, at de kører Scrum men ikke så rendyrket agilt.

Når de estimerer foregår det typisk per rutine. Mange af deres opgaver er meget ens, og der forekommer så mange fællestræk, at de kender opgavens indhold så godt, at de med sikkerhed kan estimere korrekt. For at sikre de tilfælde hvor de er usikre på opgavens indhold, estimerer de ved at anvende Planning Poker. Dette er dog mere distinkt, en del af Extreme Programming metoden rent teoretisk set, men man kan dog opleve, at det omtales i mere praksisnære sammenhænge, som om det er en del af Scrum. Mange opgaver kan de se, ligger på under 20 timer. Opgaver der er så små, er ret nemme for dem at estimere, og derfor kan de estimere på erfaring. Når de estimerer ud fra erfaring, og der er tvivl om estimatet på en task, nævnes der, at de anvender et bestemt princip om at give både et pessimistisk bud og et optimistisk bud på den pågældende task. Om det decideret er Three Point Estimation metoden de anvender er usikkert.

De anvender også Test-First når de koder. Derudover anvender de Pair Programming, ikke som en standard men mere der hvor de synes, det er nødvendigt. Det kommer an på kompleksiteten af opgaven. De forsøger så vidt muligt, at sætte udviklere i samme fysiske rum, som arbejder på den samme opgave. Dette betyder, at det er nemmere at få hjælp fra andre i teamet, og det er nemmere selv at modtage hjælp. Dette understøtter, at de kan arbejde med Pair Programming.

Hver gang de estimerer en task, vurderes der, om der er tale om GAP eller FIT i forhold til standardløsning. FIT betyder her, at den pågældende task passer på en af deres standardløsninger, hvorimod GAP betyder, at der er et gap fra taskens krav til deres standardløsning på denne type task. Hvis de opdager en task der vurderes som GAP, sættes der et hold erfarne udviklere på til at estimere selve tasken.

De arbejder med noget de kalder Functional Requirement Document, som er et dokument der blander krav og design. Det er ikke et kodedokument, men mere et dokument der i en slags prosa forklarer om, hvad der skal udvikles.

Accelerate Metoden består af fem faser. Fase 1 hedder Produktvision, og her udarbejdes der en vision for, hvad man vil opnå, og hvad målet er med projektet. Fase 2 hedder Blueprint ,og denne fase handler om, at få udarbejdet en overordnet definition af opgaver samt en prioritering af disse opgaver. Fase 3 hedder Sprint, og det er i denne fase der designes og udvikles på opgaveproduktet. Denne fase kan tage alt fra få uger til mange uger, alt afhængigt af hvor mange sprints der er tale om. Hensigten er, at hver delopgave leveres som en færdig leverance. Fase 4 der også er en sprintfase, handler om levering og test. Fase 5 hedder flowtest, og her handler det om at få lavet den samlede leverance, samt lave en flowtest der gerne skulle afsløre eventuelle integrationsfejl med det eksisterende system hos kunden.

De arbejder ikke med Scrum roller. De har forretningskonsulenter ude hos kunderne. Disse har ikke forstand på Microsoft AX og design og udvikling. De ved derimod noget om forretningsprocesser, og kan hjælpe kunden med at formulere sine behov. Denne viden tager de med hjem til virksomheden, hvor den kan anvendes som grundsten i facilitering af projektet. Relateret til Scrum kunne dette ligne en Product Owner, selvom virksomheden ikke decideret arbejder med Scrum roller.